钦定古今图书集成/明伦汇编/皇极典/第282卷 > 后赵二〈石季龙 石世 石遵 石鉴 石祗〉
## 钦定古今图书集成/明伦汇编/皇极典/第282卷 > 后赵二〈石季龙 石世 石遵 石鉴 石祗〉

《晋书石季龙载记》：季龙，勒之从子也。名犯太祖庙讳，
故称字焉。祖曰㔨邪，父曰寇觅。勒父朱幼而子季龙，
故或称勒弟焉。年六七岁，有善相者曰：“此儿貌奇有
壮，骨贵不可言。”永兴中，与勒相失。后刘琨送勒母王
及季龙于葛陂，时年十七矣。性残忍，好驰猎，游荡无
度。尢善弹，数弹人，军中以为毒患。勒白王，将杀之，王
曰：“快牛为犊子时，多能破车，汝当小忍之。”年十八，稍
折节，身长七尺五寸，趫捷便弓马，勇冠当时，将佐亲
戚，莫不敬惮。勒深嘉之，拜征卤将军，为聘将军郭荣
妹为妻。季龙宠惑优僮郑樱桃而杀郭氏，更纳清河
崔氏女，樱桃又谮而杀之。所为酷虐，军中有勇干策
略与己侔者，辄方便害之，前后所杀甚众，至于降城
陷垒，不复断别善恶，坑斩士女，鲜有遗类。勒虽屡加
责诱，而行意自若。然御众严而不烦，莫敢犯者，指授
攻讨，所向无前。故勒宠之，信任弥隆，仗以专征之任。
勒之居襄国，署为魏郡太守，镇邺三台，后封繁阳侯。
勒即大单于赵王位，署为单于元辅，都督禁卫诸军
事，迁侍中开府，进封中山公。及勒僭号，授太尉，守尚
书令，进封为王，邑万户。季龙自以勋高一时，谓勒即
位之后，大单于必在已，而更以授其子弘。季龙深恨
之，私谓其子邃曰：“主上自都襄国以来，端拱指授，而
以吾躬当矢石。二十馀年，南擒刘岳，北走索头，东平
齐、鲁，西定秦、雍，克殄十有三州，成大赵之业者，我也。
大单于之望，实在于我，而授黄吻婢儿，每一忆此，令
人不复能寝食。待主上晏驾之后，不足复留种也。”咸
康元年，季龙废勒子弘，群臣己下劝其称尊号。季龙
下书曰：“王室多难，海阳自弃，四海业重，故俛从推逼。
朕闻道合乾坤者称皇，德协人神者称帝，皇帝之号，
非所敢闻。且可称居摄赵天王，以副天人之望。”于是
赦其境内，改年曰建武。以夔安为侍中、太尉、守尚书
令，郭殷为司空，韩晞为尚书左仆射，魏概、冯莫、张崇、
曹显为尚书，申锺为侍中，郎訚为光禄大夫，王波为
中书令，文武封拜各有差。立其子邃为太子。季龙以
谶文天子当从东北来，于是备法驾行自信都而还
以应之。分瘿陶之柳乡，立停驾县。季龙徐州从事朱
纵杀刺史郭祥，以彭城归顺。季龙遣将王朗击之，纵
奔淮南。季龙荒游废政，多所营缮，使邃省可尚书奏
事，选牧守，祀郊庙，惟征伐刑断，乃亲览之。观省台崩，
杀典匠少府任汪，复使修之，倍于常度。季龙自率众
南寇历阳，临江而旋，京师大震。遣其征卤石遇寇中
庐，遂围平北将军桓宣于襄阳，辅国将军毛宝、南中
郎将王国、征西司马王愆期等率荆州之众救之，屯
于章山，遇攻守二旬，军中饥疫而还。季龙以租入殷
广，转输劳烦，令中仓岁入百万斛，馀皆储之水次。晋
将军淳于安攻其琅邪费县，俘获而归。石邃保母刘
芝，初以巫术进，既养邃，遂有深宠，通贿赂，预言论，权
倾朝廷，亲贵多出其门。遂封芝为宜城君。季龙下书，
令刑赎之家得以钱代财帛，无钱听以谷麦，皆随时
价输水次仓。冀州八郡雨雹，大伤秋稼。下书深自咎
责，遣御史所在发水次仓麦以给秋种，尤甚之处，差
复一年。季龙将迁于邺，尚书请太常告庙。季龙曰：“古
者将有大事，必告宗庙，而不列社稷，尚书可详议以
闻。”公卿乃请使太尉告社稷，从之。及入邺宫，澍雨周
洽，季龙大悦，赦殊死已下。尚方令解飞作《司南车成》。
季龙以其构思精微，赐爵关内侯，赏赐甚厚。始制，散
骑常侍已上得乘轺轩；王公郊祀，乘副车，驾四马，龙
旗八旒。朔望朝会，节乘轺轩。时羌薄句大犹保险未
宾，遣其子章武王斌帅精骑二万，并秦、雍二州兵以
讨之。季龙如长乐。卫国有田畴不辟、桑业不修者，贬
其守宰而还。咸康二年，使牙门将张弥徙洛阳锺虡、
九龙、翁仲、铜驼、飞廉于邺。锺一没于河，募浮没三百
人入河，系以竹緪，牛百头，鹿栌引之乃出。造万斛舟
以渡之，以四轮缠辋车，辙广四尺，深二尺，运至邺。季
龙大悦，赦二岁刑，赉百官谷帛，百姓爵一级。下《书》曰：
“三载考绩，黜陟幽明。”斯则先王之令典，政道之通塞。
魏始建九品之制，三年一清定之，虽未尽弘美，亦搢
绅之清律，人伦之明镜。从尔以来，遵用无改。先帝创
临天下，黄纸再定，至于选举，铨为首格，自不清定，三载于兹。主者其更铨论，务扬清激浊，“使九流咸允也。
吏部选举，可依晋氏九班选制，永为揆法。选毕，经中
书、门下宣示三省，然后行之。其著此诏书于令。铨衡
不奉行者，御史弹坐以闻。”索头郁鞠率众三万降于
季龙，署鞠等一十三人亲通赵王，皆封列侯。散其部
众于冀、青等六州。时众役烦兴，军旅不息，加以久旱
谷贵，金一斤直米二“斗，百姓嗷然无生赖矣。”又纳解
飞之说，于邺正南投石于河，以起飞桥，功费数千亿
万，桥竟不成，役夫饥甚，乃止。使令长率丁壮，随山泽
采橡捕鱼，以济老弱，而复为权豪所夺，人无所得焉。
又料殷富之家，配饥人以食之，公卿以下，出谷以助
振给，奸吏因之侵割无已，虽有贷赡之名，而无其实。
改直荡为龙腾冠，以绛帻。于襄国起太武殿，于邺，造
东西宫。至是皆就太武殿基高二丈八尺，以文石綷
之。下穿伏室，置卫士五百人于其中。东西七十五步，
南北六十五步，皆漆瓦金铛，银楹金柱，珠帘玉壁，穷
极伎巧。又起灵风台九殿，于显阳殿后，选士庶之女
以充之。后庭服绮縠玩珍奇者万馀人，内置女官十
有八等，教宫人星占及马步射。置女太史于灵台，仰
观灾祥，以考外太史之虚实。又置女鼓吹羽仪，杂伎
工巧，皆与外侔。禁郡国不得私学星谶，敢有犯者诛。
左校令成公段造庭燎于崇杠之末，高十馀丈，上盘
置燎，下盘置人，緪缴上下。季龙试而悦之。其太保夔
安等文武五百九人，劝季龙称尊号。安等方入，而庭
燎油灌下盘死者七人。季龙恶之，大怒，斩成公段于
阊阖门。于是依殷、周之制，以咸康三年僭称“大赵天
王”，即位于南郊，大赦殊死已下。追尊祖㔨邪为武皇
帝，父寇觅为太宗孝皇帝。立其郑氏为天王皇后，以
子邃为天王皇太子，亲王皆贬封郡公、藩王为县侯，
百官封署各有差。太原徙人有五百馀户，叛入黑羌。
武乡长城徙人韩彊获元玉玺，方四寸七分，龟纽金
文，诣邺献之。拜彊骑都尉，复其一门。夔安等又劝进
曰：“臣等谨按《大赵》水德，元龟者，水之精也；玉者，石之
宝也。分之数以象七政；寸之纪，以准四极。昊天成命，
不可久违。辄下史官，择吉日，具礼仪，谨昧死上皇帝
尊号。”季龙下书曰：“过相褒美，猥见推逼，览增恧然，非
所望也。其亟止兹议。”今东作告始，自非京城内外，皆
不得表庆。中书令王波上《元玺颂》以美之。季龙以石
弘时造此玺，彊遇而献之。邃自总百揆之后，荒酒淫
色，骄恣无道，或盘游于田，悬管而入；或夜出于宫臣
家淫其妻妾，妆饰宫人美淑者，斩首洗血，置于盘上，
传共视之。又内诸比丘尼有姿色者与其交，亵而杀
之，合牛羊肉煮而食之，亦赐左右，欲以识其味也。河
间公宣、乐安公韬有宠于季龙，邃疾之如仇。季龙荒
耽内游，威刑失度，邃以事为可呈呈之，季龙恚曰：“此
小事，何足呈也！”时有所不闻，复怒曰：“何以不呈？”诮责
杖捶，月至再三。邃甚恨，私谓常从无穷。长生中庶子
李颜等曰：“官家难称，吾欲行冒顿之事，卿从我乎？”颜
等伏不敢对。邃称疾不省事，率宫臣文武五百馀骑
宴于李颜别舍，谓颜等曰：“我欲至冀州杀石宣，有不
从者斩！”行数里，骑皆逃散。李颜叩头固谏，邃亦昏醉
而归。邃母郑氏闻之，私遣中人责邃，邃怒，杀其使。季
龙闻邃有疾，遣所亲任女尚书察之。邃呼前与语，抽
剑击之。季龙大怒，收李颜等诘问，颜具言始末，诛颜
等三十馀人。幽邃于东宫，既而赦之，引见太武东堂。
邃朝而不谢，俄而便出。季龙遣使谓邃曰：“太子应入
朝中宫，何以便去？”邃径出不顾。季龙大怒，废邃为庶
人。其夜，杀邃及妻张氏并男女二十六人，同埋于一
棺之中，诛其宫臣支党二百馀人。废郑氏为东海太
妃，立其子宣为天王皇太子，宣母杜昭仪为天王皇
后。安定人侯子光，弱冠美姿仪，自称佛太子，从大秦
国来，当王小秦国，易姓名为李子杨，游于鄠县爰赤
眉家，颇见其妖状，事微有验。赤眉信敬之，妻以二女，
转相扇惑，京兆樊经、竺龙、严谌、谢乐子等，聚众数千
人于杜南山。子杨称大黄帝，建元曰“龙兴。”赤眉与经
为左右丞相，龙、谌为左右大司马，乐子为大将军，镇
西。石广击斩之。子杨颈无血，十馀日而面色无异于
生。季龙将伐辽西，鲜卑段辽，募有勇力者三万人，皆
拜龙腾中郎。辽遣从弟屈云袭幽州，刺史李孟，退奔
易京。季龙以桃豹为横海将军，王华为《渡辽》将军，统
舟师十万出漂渝津；支雄为龙骧大将军，姚弋仲为
冠军将军，统步骑十万为前锋，以伐段辽。季龙众次
金台，支雄长驱入蓟，辽渔阳太守马鲍、代相张牧、北
平相阳裕、上谷相侯龛等四十馀城，并率众降于季
龙。支雄攻安次，斩其部大夫那楼奇。辽惧，弃令支，奔
于密云山。辽左右长史刘群、卢谌、司马崔悦等封其
府库，遣使请降。季龙遣将军郭太、麻秋等轻骑二万
追辽，及之，战于密云，获其母、妻，斩级三千。辽单马窜
险，遣子乞特真送表及名马，季龙纳之，乃迁其户二
万馀于雍、司、兖、豫四州之地。诸有才行者，皆擢叙之。
先是，北单于乙回为鲜卑敦那所逐。既平辽西，遣其将李穆击那，破之，复立乙回而还。季龙入辽宫，论功
封赏各有差。初，慕容皝与段辽有隙，遣使称藩于季
龙，陈辽宜伐，请尽众来会。及军至令支皝师不出。季
龙将伐之，天竺佛图澄进曰：“燕福德之国，未可加兵。”
季龙作色曰：“以此攻城，何城不克？以此众战，谁能御
之？区区小竖，何所逃也！”太史令赵揽固谏曰：“燕地岁
星所守，行师无功，必受其祸。”季龙怒，鞭之，黜为肥如
长。进师攻棘城，旬馀不克。皝遣子恪帅胡骑二千晨
出挑战，诸门皆若有师出者，四面如云。季龙大惊，弃
甲而遁。于是召赵揽复为太史令。季龙旋自令支，过
易京，恶其固而毁之。还谒石勒墓，朝其群臣于襄国
建德前殿。复从征文武有差。至邺，设饮至之礼，赐俘
遍于丞郎。季龙谋伐昌黎，遣渡辽曹伏将青州之众
渡海，戍蹋顿城，无水而还。因戍于海岛，运谷三百万
斛以给之。又以船三百艘，运谷三十万斛诣《高句丽》，
使典农中郎将王典率众万馀屯田于海滨。又令青
州造船千艘，使石宣率步骑二万击朔方鲜卑斛摩
头，破之，斩首四万馀级。冀州八郡大蝗，司隶请坐守
宰，季龙曰：“此政之失和，朕之不德，而欲委咎守宰，岂
禹、汤罪己之义邪？司隶不进《谠言》，佐朕不逮而归咎
无辜，所以重吾之责。”可白衣领司隶。加其子司徒韬
金钲黄钺，銮辂九旒。先是，使襄城公涉归、上庸公曰
归率众戍长安，二归告镇西石广私树恩泽，潜谋不
轨。季龙大怒，追广至而杀之。段辽于密云山遣使诈
降，季龙信之，使征东麻秋百里郊迎，敕秋曰：“受降如
待敌，将军慎之。”辽又遣使降于慕容皝曰：“胡贪而无
谋，吾今请降求迎，彼终不疑也。若伏重军以要之，可
以得志。”皝遣子恪伏兵于密云。麻秋统众三万迎辽，
为恪所袭，死者十六七，秋步遁而归。季龙闻之，惊怒，
方食吐𫗦，乃削秋官爵。下书令诸郡国立《五经》博士。
初，勒置大小学博士，至是复置国子博士助教。季龙
以吏部选举斥外耆德，而势门童幼多为美官，免郎
中。魏为庶人，以其太子宣为大单于，建天子旌旗。
以夔安为征讨大都督，统五将，步骑七万，寇荆、扬北
鄙。石闵败王师于沔阴，将军蔡怀死之。宣将朱保又
败王师于白石，将军郑豹、谈元、郝庄、随相蔡熊皆遇
害。季龙将张贺度攻陷邾城，败晋将毛宝于邾西，死
者万馀人。夔安进据胡亭，晋将军黄冲、历阳太守郑
进皆降之，安于是掠七万户而还。时豪戚侵恣，贿托
公行，季龙患之，擢殿中御史李巨为御史中丞，特亲
任之。自此百寮震摄，州郡肃然。季龙曰：“朕闻良臣如
猛兽，高步通衢而豺狼避路，信矣哉！”镇远王擢表雍、
秦二州望族，自东徙已来，遂在戍役之例，既衣冠华
胄，宜蒙优免。从之。自是皇甫、胡、梁、韦、杜、牛、辛“等十有
七姓，蠲其兵贯，一同旧族，随才铨叙，思欲分还桑梓
者听之。其非此等，不得为例。”以其抚军李农为使持
节、监辽西北平诸军事、征东将军、营州牧，镇令支。于
时大旱，白虹经天。季龙下《书》曰：“朕在位六载，不能上
和乾象，下济黎元，以致星虹之变。其令百寮各上封
事，解西山之禁，蒲苇鱼盐，除”岁供之外，皆无所固。公
侯卿牧不得规占山泽，夺百姓之利。又下《书》曰：“前以
丰国、渑池二冶初建，徙刑徒配之，权救时务。而主者
循为恒法，致起怨声。自今罪犯流徒，皆当申奏，不得
辄配也。京狱见囚，非手杀人，一皆原遣。”其日澍雨。季
龙将讨慕容皝，令司、冀、青、徐、幽、并、雍兼复之家五丁
取三，四丁取“二。合邺城旧军满五十万，具船万艘，自
河通海，运谷豆千一百万斛于安乐城，以备征军之
调。”徙辽西、北平、渔阳万馀户于兖、豫、雍、洛四州之地。
季龙僭位之后，有所调用，皆选司拟官，经令仆而后
奏行，不得其人，案以为令仆之负，尚书及郎不坐。至
是，吏部尚书刘真以为失铨考之体而言之。季龙责
怒主者，加真光禄大夫，金章紫绶。季龙如宛阳，大阅
于曜武场。慕容皝袭幽、冀，略三万馀家而去。幽州刺
史石光坐懦弱，征还。赐征士辛谧几杖、衣服、谷五百
斛，敕平原为起甲第。先是，李寿将李宏自晋奔子季
龙，寿致书请之，题曰“赵王石君。”季龙不悦，付外议之，
多有异同。中书监王波议曰：“今李宏以死自誓，若得
反魂蜀汉，当鸠率宗族，混同王化。若遣而果也，则不
烦一旅之师而坐定梁、益，就有进退，岂在逃命一夫！
寿既号并日月，跨僭一方，今若制诏，或敢酬反，则取
诮戎裔，宜书答之，并赠以楛矢，使寿知我遐荒必臻
也。”于是遣宏备物以酬之。以石韬为太尉，与太子宣
迭日省，可尚书奏事。自幽州东至白狼，大兴屯田。张
骏惮季龙之盛，遣其别驾马诜朝之。季龙初大悦，及
览其表，辞颇蹇傲。季龙大怒，将斩诜。侍中石璞进曰：
“为陛下之患者，丹杨也，区区河右，焉能为有无！今斩
马诜，必征张骏，则南讨之师势分为二，建业君臣延
其数年之命矣。胜之不为武，弗克为四裔所笑，不如
因而厚之。彼若改图谢罪，率其臣职者，则我又何求！
迷而不悟，讨之未后也。”季龙乃止。李宏既至蜀汉，李

其国内少马，乃禁畜马，匿者腰斩。收百姓马四万馀
匹以入于公，兼盛兴宫室。于邺起台观四十馀所，营
长安、洛阳二宫，作者四十馀万人。又敕“河南四州，具
南师之备；并、朔、秦、雍，严西讨之资”；青、冀、幽州三五发
卒，诸州造甲者五十馀人。兼公侯牧宰，竞兴私利，百
姓失业，十室而七。船夫十七万人，为水所没，猛兽所
害，三分而一。贝丘人李弘因众心之怨，自言姓名应
谶，遂连结奸党，署置百寮，事发，诛之，连坐者数千家。
季龙畋猎无度，晨出夜归，又多微行，躬察作役之所。
侍中韦𫍲谏曰：“臣闻千金之子，坐不垂堂；万乘之主，
行不履危。陛下虽天生神武，雄据四海，乾坤冥赞，万
无所虑。然白龙鱼服，有豫且之祸；海若潜游，罹葛陂
之酷。深愿陛下清宫跸路，思二神为元鉴，不可忽天
下之重”轻行斤斧之间，一旦有狂夫之变，龙腾之勇，
不暇施也，智士之计，岂及设哉！又自古圣王之营建
宫室，未始不于三农之隙，所以不夺农时也。今或盛
功于耘艺之辰，或烦役于收获之月，顿毙属途，怨声
塞路，诚非圣君仁后所忍为也。昔汉明，贤君也，锺离
一言而德阳役止。臣诚识惭昔士，言无可采。“陛下道
越前王，所宜哀览。”季龙省而善之，赐以谷帛，而兴缮
滋繁，游察自若。右仆射张离领五兵尚书，专总兵要，
而欲求媚于石宣，因说之曰：“今诸公侯吏兵过限，宜
渐削弱，以盛储威。”宣素疾石韬之宠，甚说其言，乃使
离奏夺诸公府吏，秦、燕、义阳、乐平四公听置吏一百
九十七人，帐下兵二百人，自此已下，三分置一，馀兵
五万，悉配东宫。于是诸公咸怨，为大衅之渐矣。遣征
北张举自雁门讨索头郁鞠，克之。制征士五人，车一
乘，牛二头，米各十五斛，绢十匹，调不办者，以斩论，将
以图江表。于是百姓穷窘，鬻子以充军，制犹不能赴，
自经于道路，死者相望，而求发无已。会青州言“济南
平陵城北石”兽一夜中忽移在城东南善石沟，上有
狼狐千馀迹随之，迹皆成路。季龙大悦曰：“兽者，朕也。
自平陵城北而东南者，天意将使朕平荡江南之征
也。天命不可违，其敕诸州兵，明年悉集，朕当亲董六
军，以副成路之祥。”群臣皆贺，上《皇德颂》者一百七人。
时祅怪尢多石，然于泰山八日而灭。东海有大石“自
立，旁有血流邺西山石间，血流出，长十馀步，广二尺
馀。太武殿画古贤，悉变为胡，旬馀头悉缩入肩中。季
龙大恶之，佛图澄对之流涕。”宁远刘宁攻武都、狄道，
陷之。使石宣讨鲜卑斛谷提，大破之，斩首三万级。中
谒者今申扁有宠于季龙，而宣亦昵之。扁聪辩明断，
专综机密之任。季龙既不省奏，案宣荒酒内游，石韬
沉湎好猎，生杀除拜，皆扁所决，于是权倾内外，刺史
二千石多出其门，九卿已下，望尘而拜，唯侍中郑系、
王谦，常侍卢谌、崔约等十馀人与之抗礼。季龙又取
州郡吏马一万四千馀匹，以配曜武关将马主，皆复
一年。镇北宇文归执送段辽之子兰降于季龙，献骏
马万匹。季龙以平西张伏都为使持节、都督征讨诸
军事，帅步骑三万击凉州，既济河，与张骏将谢艾大
战于河西，伏都败绩。季龙虽昏虐无道，而颇慕经学，
遣国子博士诣洛阳写石经，校中经于秘书。国子祭
酒聂熊注《穀梁春秋》，列于学宫。燕公石斌淫酒荒猎，
常悬管而入。征北张贺度以边防宜警，每裁谏之，斌
怒，辱贺度。季龙闻之大怒，杖斌一百，遣主书礼仪持
节监之。斌行意自若，仪持法呵禁，斌怒杀之，欲杀贺
度。贺度严卫驰白之，季龙遣尚书张离持节帅骑追
斌，鞭之三百，免官归第，诛其亲任十馀人。建元初，季
龙飨群臣于太武前殿，有白雁百馀集于马道南，季
龙命射之，无所获。既，将讨三方，诸州兵至者百馀万。
太史令赵揽私于季龙曰：“白雁集殿庭，宫室将空，不
宜行也。”季龙纳之。临宣武观，大阅而解严。以燕公斌
为使持节、侍中、大司马、录尚书事。置左右戎昭、曜武
将军，位在左右卫上；东宫置左右统将军，位左四率
上；置上、中光禄大夫，在左右光禄上；置镇卫将军，在
车骑将军上。时石宣淫虐日甚，而莫敢以告。领军王
朗言之于季龙曰：“今隆冬雪寒，而皇太子使人斫伐
宫材，引于漳水，功役数万，士众吁嗟。陛下宜因游观
而罢之也。”季龙如其言。既而宣知朗所为，怒欲杀之
而无因。会荧惑守房，赵揽承宣旨言于季龙曰：“昴者，
赵之分也。荧惑所在，其主恶之。房为天子，此殃不小，
宜贵臣姓王者当之。”季龙曰：“谁可当者？”揽久而对曰：
“无复贵于王领军也。”季龙既惜朗，且猜之曰：“更言其
次。”揽曰：“其次唯中书监王波耳。”季龙乃下书追波前
议，遣李宏及答楛矢之愆，腰斩之，及其四子投于漳
水，以厌荧惑之变。寻愍波之无罪，追赠司空，封其孙
为侯。平北尹农攻慕容皝凡城，不克而还，黜农为庶
人。时白虹出自太社，经凤阳门东南，连天，十馀刻乃
灭。季龙下书曰：“盖古明王之理天下也，政以均平为
首，化以仁惠为本，故能允协人和，缉熙神物。朕以眇
薄，君临万邦，夕惕乾乾，思遵古烈。是以每下书，蠲除徭赋，休息黎元，庶俯怀百姓，仰禀三光。而中年已来，
变眚弥显，天文错乱，时气不应。斯由人怨于下，谴感
皇天。虽朕之不明，亦群后不能翼奖之所致也。昔楚
相修政，洪灾旋弭；郑卿厉道，氛祲自消。皆股肱之良，
用康群变。而群公卿士，各怀道迷邦，拱默成败，岂所
望于台辅百司哉！其各上封事，极言无隐。”于是闭凤
阳门，唯元日乃开。立二畤于灵昌津，祠天及五郊。李
寿以建宁、上庸、汉固、巴征、梓潼五郡降于季龙。先是，
季龙起河桥于灵昌津，采石为中济，石无大小，下辄
随流，用功五百馀万而不成。季龙遣使致祭，沉璧于
河。俄而所沉璧流于渚上，地震，水波腾上，津所殿观，
莫不倾坏，压死者百馀人。季龙恚甚，斩工匠而止作
焉。命石宣、石韬生杀拜除，皆迭日省决，不复启也。司
徒申锺谏曰：“庆赏刑威，后皇攸执，名器至重，不可以
假人，皆以防奸杜渐，以示轨仪。太子，国之储贰，朝夕
视膳而不及政也。庶人邃往，以闻政致败，殷鉴不远，
宜革而弗遵。且二政分权，鲜不及祸。周有子颓之衅，
郑有叔段之难，此皆由宠之不道，所以乱国害亲，惟
陛下览之。”季龙不从。太子詹事孙珍问侍中崔约曰：
“吾患目疾，何方疗之？”约素狎珍，戏之曰：“溺中则愈。”珍
曰：“目何可溺？”约曰：“卿目睕睕，正耐溺中。”珍恨之，以白
宣。宣诸子中最目深，闻之大怒，诛约父子。珍有宠于
宣，颇预朝政。自诛约之后，公卿已下，惮之侧目。季龙
子义阳公鉴，时镇关中，役烦赋重，失关右之和。其友
李松劝鉴文武有长发者，拔为冠缨，馀以给宫人。长
史取发白之，季龙大怒，以其右仆射张离为征西左
长史、龙骧将军、雍州刺史以察之，信然。征鉴还邺，收
松下廷尉，以石苞代镇长安。发雍、洛、秦、并州十六万
人，城长安、未央宫。季龙性既好猎，其后体重，不能跨
鞍，乃造猎车千乘，辕长三丈，高一丈八尺，置高一丈
七尺格兽车四十乘，立三级行楼二层于其上。克期
将校猎，自灵昌津南至荥阳，东极阳都，使御史监察
其中禽兽，有犯者罪至大辟。御史因之擅作威福，百
姓有美女好牛马者，求之不得，便诬以犯兽，论死者
百馀家。海、岱、河、济间，人无宁志矣。又发诸州二十六
万人修洛阳宫，发百姓牛二万馀头配“朔州牧官”，增
置女官二十四等，东宫十有二等，诸公侯七十馀国，
皆为置女官九等。先是，大发百姓女二十已下，十三
已上三万馀人，为三等之第，以分配之。郡县要媚其
旨，务于美淑，夺人妇者九千馀人。百姓妻有美色，豪
势因而胁之，率多自杀。石宣及诸公又私令采发者，
亦垂一万。总会邺宫，季龙临轩简第诸女，大悦，封使
者十二人皆为列侯。自初发至邺，诸杀其夫及夺而
遣之缢死者三千馀人。荆、楚、扬、徐间流叛略尽，宰守
坐不能绥怀，下狱诛者五十馀人。金紫光禄大夫逯
明因侍切谏，季龙大怒，遣龙腾拉而杀之。自是朝臣
杜口，相招为禄仕而已。季龙常以女骑一千为卤簿，
皆著紫纶巾、熟锦裤，金银镂带、五文织成靴。游于戏
马观，观上安诏书五色纸，在木凤之口，鹿卢回转，状
若飞翔焉。遣凉州刺史麻秋等伐张重华，尚书朱轨
与中黄门严生不协。会大雨霖，道路陷滞不通，生因
而谮轨不修道，又讪谤朝政，季龙遂杀之。于是立《私
论》之条、《偶语》之律，听吏告其君，奴告其主，威刑日滥，
公卿已下，朝会以目，吉凶之问自此而绝，轨之囚也。
冠军苻洪谏曰：“臣闻圣主之驭天下也，土阶三尺，茅
茨不翦，食不累味，刑措而不用。亡君之驭海内也，倾
宫琼榭，象箸玉杯，截胫剖心，脯贤刳孕，故其亡也忽
焉。今襄国邺宫，足康帝宇，长安洛阳，何为者哉？盘于
游田，耽于女德，三代之亡，恒必由此。而忽为猎车千
乘，养兽万里，夺人妻女十万盈宫。尚书朱轨，纳言大
臣，以道路不修，将加酷法。此自陛下政之失和，阴阳
灾沴暴降，霖雨七旬，霁方二日，纵有鬼兵百万，尚未
及修之，而况人乎！刑政如此，其如史笔何？其如四海
何！特愿止作徒，休宫女，赦朱轨，允众望。”季龙省之不
悦，惮其彊，但“寝而不纳，弗之罪也。”乃停二京作役焉。
永和三年，季龙亲耕籍田于其桑梓苑，其妻杜氏祠
先蚕于近郊，遂如襄国谒勒墓。以中书监石宁为征
西将军，率并、司州兵二万馀人为麻秋等后继。张重
华将宋秦等率户二万来降。河、湟间氐、羌十馀万落，
与张璩相首尾，麻秋惮之，不进。重华。金城太守张冲
又以郡降石宁。麻秋寻次曲柳。刘宁、王擢进攻始兴
武街，重华将杨康等与宁战于沙阜，宁败绩，乃引还。
金城。王擢克武街，执重华护军曹权、胡宣，徙七千馀
户于雍州。季龙又以孙伏都为征西将军，与麻秋率
步骑三万长驱济河，且城长最，重华大惧，遣将谢艾
逆击，败之，秋退归金城。勒及季龙并贪而无礼，既王
有十州之地，金帛珠玉及外国珍奇异货，不可胜纪，
而犹以为不足，曩代帝王及先贤陵墓，靡不发掘而
取其宝货焉。邯郸城西石子冈上有赵简子墓，至是
季龙令发之。初得炭深丈馀，次得木板厚一尺，积板
厚八尺，乃及泉。其水清冷非常。作绞车以牛皮囊汲之，月馀而水不尽，不可发而止。又使掘秦始皇冢，取
铜柱铸以为器。时沙门吴进言于季龙曰：“胡运将衰，
晋当复兴，宜苦役晋人，以厌其气。”季龙于是使尚书
张群发近郡男女十六万，车十万乘，运土筑华林苑
及长墙于邺北，广长数十里。赵揽、申锺、石璞等上疏
陈天文错乱，苍生凋敝，及因引见，又面谏，辞旨甚切。
季龙大怒曰：“墙朝成夕没，吾无恨矣。”乃促张群以烛
夜作，起三观、四门。三门通漳水，皆为铁扉，暴风大雨，
死者数万人。扬州送黄鹄雏五，颈长一丈，声闻十馀
里，泛之于元武池。郡国前后送苍麟十六，白鹿七。季
龙命司虞张曷柱调之，以驾芝盖，列于充庭之乘。凿
北城，引水于华林园，城崩，压死者百馀人，命石宣祈
于山川，因而游猎，乘大辂，羽葆华盖，建天子旌旗，十
有六军，戎卒十八万，出自金明门。季龙从其后宫升
陵霄观望之，笑曰：“我家父子如是，自非天崩地陷，当
复何愁！但抱子弄孙，日为乐耳。”宣既驰逐无厌，所在
陈列，行宫四面，各以百里为度，驱围禽兽，皆莫集其
所。文武跪立，围守重行，烽炬星罗，光烛如昼，命劲骑
百馀驰射其中。宣与嬖姬、显德美人乘辇观之，嬉娱
忘反，兽殚乃止。其有禽兽奔逸，当之者坐，有爵者夺
马步驱一日，无爵者鞭之一百。峻制严刑，文武战栗，
士卒饥冻而死者万有馀人。宣弓马衣食，皆号为“御”，
有乱其间者，以冒禁罪罪之。所过三州十五郡，资储
靡有孑遣。季龙复命，石韬亦如之，出自并州，游于秦、
晋。宣素恶韬宠，是行也，疾之弥甚。宦者赵生得幸于
宣，而无宠于韬，微劝宣除之，于是相图之计起矣。麻
秋又袭张重华将张瑁于河、陕，败之，斩首三千馀级。
枹罕护军李逵率众七千降于季龙，自河以南，氐、羌
皆降。石韬起堂于太尉府，号曰“宣光殿”，梁长九丈。宣
视而大怒，斩匠，截梁而去。韬怒，增之十丈。宣闻之恚
甚，谓所幸杨杯、牟成曰：“韬凶竖勃逆，敢违我如是。汝
能杀之者，吾入西宫，当尽以韬之国邑分封汝等。韬
既死，主上必亲临丧，因行大事，蔑不济矣。”杯等许诺。
时东南有黄黑云，大如数亩，稍分为三，状若匹布，东
西经天，色黑而青，酉时贯日，日没后分为七道，每相
去数十丈，间有白云如鱼鳞，子时乃灭。韬素解天文，
见而恶之，顾谓左右曰：“此变不小，当有刺客起于京
师，不知谁定当之。”是夜，韬䜩其寮属于东明观乐奏
酒酣，愀然长叹曰：“人居世无常，别易会难，各付一杯，
开意为吾饮，令必醉，知后会复何期而不饮乎！”因泫
然流涕，左右莫不歔欷，因宿于佛精舍。宣使杨杯、牟
皮、牟成、赵生等缘猕猴梯而入，杀韬，置其刀箭而去。
旦，宣奏之，季龙哀惊气绝，久之方苏。将出临之，其司
空李农谏曰：“害秦公者，恐在萧墙之内，虑生非常，不
可以出。”季龙乃止。严兵发哀于大武殿，宣乘素车，从
千人，临韬丧，不哭，直言呵呵，使举衾看尸，大笑而去。
收大将军记室参军郑靖、尹武等，将委之以罪。季龙
疑宣之害韬也，谋召之，惧其不入，乃伪言其母哀过
危惙。宣不虞己之见疑也，入朝中宫因而止之。建兴
人史科告称韬死，夜宿东宫长上杨杯家。杯夜与五
人从外来，相与语曰：“大事已定，但愿大家老寿，吾等
何患不富贵。”语讫，便入科寝，暗中杯不见也，科寻出
逃匿。俄而杯与二人出，求科不得。杯曰：“宿客闻人向
语，当杀之，断口舌。今而得去，作大事矣。”科逾墙获免。
季龙驰使收之，获杨杯、牟皮、赵生等。杯、皮寻皆亡去，
执赵生而诘之，生具首服。季龙悲怒弥甚。幽宣于席
库，以铁环穿其颔而锁之，作数斗木槽和羹饭，以猪
狗法食之。取害，韬刀箭舐其血，哀号震动宫殿。积柴
邺北，树摽于其上，摽末置鹿卢，穿之以绳，倚梯，柴积
送宣于摽所，使韬所亲宦者郝稚、刘霸拔其发，抽其
舌，牵之登梯，上于柴积。郝稚以绳贯其颔，鹿卢纹上。
刘霸断其手足，斫眼溃腹，如韬之伤。四面纵火，烟炎
际天。季龙从昭仪已下数千，登中台以观之。火灭，取
灰分置诸门交道中，杀其妻子九人。宣小子年数岁，
季龙甚爱之，抱之而泣。儿曰：“非儿罪。”季龙欲赦之，其
大臣不听，遂于抱中取而戮之，儿犹挽季龙衣而大
叫，时人莫不为之流涕，季龙因此发病。又诛其四率
已下三百人，宦者五十人，皆车裂节解，弃之漳水，洿
其东宫养䐗牛。东宫卫士十馀万人，皆谪戍凉州。先
是，散骑常侍赵揽言于季龙曰：“中宫将有变，宜防之。”
及宣之杀韬也，季龙疑其知而不告，亦诛之。废宣母
杜氏为庶人。贵嫔柳氏，尚书耆之女也，以才色特幸，
坐其二兄有宠于宣，亦杀之。季龙追其姿色，复纳耆
少女于华林园。季龙议立太子，其太尉张举进曰：“燕
公斌、彭城公遵，并有武艺文德。陛下神齿已衰，四海
未一，请择二公而树之。”初，戎昭、张豺之破上邽也，获
刘曜幼女，年十二，有殊色，季龙得而嬖之，生子世，封
齐公。至是，豺以季龙年长多疾，规立世为嗣。刘当为
太后，已得辅政，说季龙曰：“陛下再立储宫，皆出自倡
贱，是以祸乱相寻。今宜择母贵子孝者立之。”季龙曰：
“卿且勿言，吾知太子处矣。”又议于东堂，季龙曰：“吾欲以纯灰三斛洗吾腹肠，秽恶，故生凶子。儿年二十馀，
便欲杀公。今世方十岁，比其二十，吾已老矣。”于是与
张举、李农定议，敕公卿上书请立世。大司农曹莫不
署名。季龙使张豺问其故，莫顿首曰：“天下业重，不宜
立少，是以不敢署也。”季龙曰：“莫，忠臣也，然未达朕意，
张举、李农知吾心矣，其令谕之。”遂立世为皇太子，刘
氏为皇后。季龙召太常条攸、光禄勋杜嘏谓之曰：“烦
卿傅太子，实希改辙。吾之相托，卿宜明之。”署攸太傅，
嘏为少傅。季龙时疾，瘳以永和五年僭即皇帝位于
南郊，大赦境内，建元曰大宁，百官增位一等，诸子进
爵郡王。以尚书张良为右仆射，故东宫谪卒高力等
万馀人当戍凉州，行达雍城，既不在赦例，又敕雍州
刺史张茂送之。茂皆夺其马，令步推鹿车，致粮戍所。
高力督定阳梁犊等因众心之怨，谋起兵东还，阴令
胡人颉独鹿微告戍者，戍者皆踊抃大呼。梁犊乃自
称晋征东大将军，率众攻陷下办，逼张茂为大都督、
大司马，载以轺车。安西刘宁自安定击之，大败而还。
秦、雍间城戍无不摧陷，斩二千石长史，长驱而东。高
力等皆多力善射，一当十馀人，虽无兵甲，所在掠百
姓。大斧施一丈柯，攻战若神，所向崩溃，戍卒皆随之。
比至长安，众已十万。其乐平王石苞，时镇长安，尽锐
距之，一战而败。犊遂东出潼关，进如洛川。季龙以李
农为大都督，行大将军事，统卫军张贺度、征西张良、
征卤石闵等，率步骑十万讨之。战于新安，农师不利；
又战于洛阳，农师又败。乃退壁成皋，犊东掠荥阳、陈
留诸郡。季龙大惧，以燕王石斌为大都督中外诸军
事，率精骑一万，统姚弋仲、符洪等，击犊于荥阳东，大
败之，斩犊首而还。讨其馀党，尽灭之。俄而晋将军王
龛拔其浦郡。始平人马朂起兵于洛氏葛谷，自称将
军，石苞攻灭之，诛三千馀家。时荧惑犯积尸，又犯昴
月，及荧惑北犯河鼓。未几，季龙疾甚，以石遵为大将
军，镇关右；石斌为丞相、录尚书事；张豺为镇卫大将
军、领军将军、吏部尚书，并受遗辅政。刘氏惧斌之辅
政也，害世，与张豺谋诛之。斌时在襄国，乃遣使诈斌
曰：“主上患已渐损，王须猎者，可小停也。”斌性好酒耽
猎，遂游畋纵饮。刘氏矫命，称斌无忠孝之心，免斌官，
以王归第，使张豺弟雄率龙腾五百人守之。石遵自
幽州至邺，敕朝堂受拜，配禁兵三万遣之。遵恸泣而
去。是日，季龙疾小瘳，问曰：“遵至未？”左右答言：“久已去
矣。”季龙曰：“恨不见之。”季龙临于西阁，龙腾将军、中郎
二百馀人列拜于前。季龙曰：“何所求也？”皆言“圣躬不
和，宜令燕王入宿卫，典兵马。”或言乞为皇太子，季龙
不知斌之废也，责曰：“燕王不在内邪？”呼来，左右言王
酒病不能入。季龙曰：“促持辇迎之，当付其玺绶。”亦竟
无行者，寻惛眩而入。张豺使弟雄等矫季龙命，杀斌
刘氏。又矫命以豺为太保、都督中外诸军，录尚书事，
加千兵百骑，一依霍光辅汉故事。侍中徐统叹曰：“祸
将作矣，吾无为豫之。”乃仰药而死。俄而季龙亦死。季
龙始以咸康元年僭位，至此永和五年，凡在位十五
岁，于是世即伪位，尊刘氏为皇太后，临朝，进张豺为
丞相。豺请石遵、石鉴为“左右丞相，以慰其心”，刘氏从
之。豺与张举谋诛李农，而举与农素善，以豺谋告之。
农惧，率骑百馀奔广宗，率乞活数万家保于上白。刘
氏使张举等统宿卫精卒围之。豺以张离为镇军大
将军、监中外诸军事、司隶校尉，为己之副。邺中群盗
大起，迭相劫掠。石遵闻季龙之死，屯于河内。姚弋仲、
苻洪、石闵、刘宁及武卫王鸾、宁西王午、石荥王铁、立
义将军段勤等既平秦、洛，班师而归。遇遵于季城，说
遵曰：“殿下长而且贤，先帝亦有意于殿下矣。但以末
年惛惑，为张豺所误。今上、白相持未下，京师宿卫空
虚，若声张豺之罪，鼓行而讨之，孰不倒戈开门而迎
殿下者邪！”遵从之。洛州刺史刘国等亦率洛阳之众
至于季城。遵檄至邺，张豺大惧，驰召上白之军。遵次
于荡阴，戎卒九万，石闵为前锋，豺将出距之。耆旧羯
士皆曰：“天子儿来奔丧，吾当出迎之，不能为张豺城
戍也。”逾城而出，豺斩之，不能止。张离率龙腾二千，斩
关迎遵。刘氏惧，引张豺入，对之悲哭曰：“先帝梓宫未
殡，而祸难繁兴。今皇嗣冲幼，托之于将军，将军何以
匡济邪？加遵重官，可以弭不？”豺惶怖失守，无复筹计，
但言唯唯。刘氏令以遵为丞相，领大司马、大都督中
外诸军、录尚书事，加黄钺九锡，增封十郡，委以阿衡
之任。遵至安阳亭，张豺惧而出迎，遵命执之。于是贯
甲曜兵，入自凤阳门，升于太武前殿，擗踊尽哀，退如
东阁。斩张豺于平乐市，夷其三族。《假刘氏令》曰：“嗣子
幼冲，先帝私恩所授。皇业至重，非所克堪，其以遵嗣
位。”遵伪让至于再三，群臣敦劝，乃受之。僭即尊位于
太武前殿，大赦殊死已下，罢上白围。封世为谯王，邑
万户，待以不臣之礼。废刘氏为太妃，寻皆杀之。世凡
立三十三日。于是李农归请罪，遵复其位，待之如初。
尊其母郑氏为皇太后，其妻张氏为皇后。以石斌子
衍为皇太子，石鉴为侍中，石冲为太保，石苞为大司马，石琨为大将军，石闵为中外诸军事、辅国大将军、
录尚书事，辅政。暴风拔树，震雷雨雹大如盂升。太武
晖华殿灾，诸门观阁荡然。其乘舆服御，烧者大半。光
焰照天，金石皆尽，火月馀乃灭，雨血周遍邺城。石冲
时镇于蓟，闻遵杀世而自立，乃谓其寮佐曰：“世受先
帝之命，遵辄废杀，罪逆莫大。其敕内外戒严，孤将亲
讨之。”于是留宁北沐坚戍幽州，帅众五万自蓟讨遵，
传檄燕、赵，所在云集。比及常山，众十馀万，次于苑乡。
遇遵赦书，谓左右曰：“吾弟一也，死者不可复追，何为
复相残乎？吾将归矣！”其将陈暹进曰：“彭城篡弑自尊，
为罪大矣。吴王虽北斾，臣将南辕乎京师擒彭城，然
后奉迎大驾。”冲从之。遵驰遣王擢以书喻冲，冲弗听。
遵假石闵黄钺、金钲，与李农等率精卒十万讨之，战
于平棘，冲师大败，获冲于元氏，赐死，坑其士卒三万
馀人。始葬季龙，号其墓为显原陵，伪谥武皇帝，庙号
太祖。遵扬州刺史王浃以淮南归顺，晋西中郎将陈
逵进据寿春。征北将军褚裒率师伐遵，次于下邳。遵
以李农为南讨大都督，率骑二万来距。裒不能进，退
屯广陵。陈逵闻之惧，遂焚寿春积聚，毁城而还。石苞
时镇长安，谋帅关中之众攻邺，左长史石光、司马曹
曜等固谏，苞怒，诛光等百馀人。苞性贪而无谋，雍州
豪右知其无成，并遣使告晋梁州刺史司马勋，勋于
是率众赴之，壁于悬钩，去长安二百馀里。使治中刘
焕攻京兆太守刘季离，斩之。三辅豪右，多杀其令长，
拥三十馀壁，有众五万以应勋。苞辍攻邺之谋，使麻
秋、姚国等率骑距勋。遵遣车骑王朗率精骑二万，外
以“讨勋”为名，因劫苞送之于邺。勋又为朗所距释，悬
钩拔宛城，杀遵南阳太守袁景而还。初，遵之发季城
也，谓石闵曰：“努力，事成，以尔为储贰。”既而立衍，闵甚
失望，自以勋高一时，规专朝政，遵忌而不能任。闵既
为都督，总内外兵权，乃怀抚殿中将士及故东宫高
力万馀人，皆奏为殿中员外将军，爵关外侯，赐以宫
女，树己之恩，遵弗之猜也，而更题名善恶以挫抑之，
众咸怨矣。而又纳中书令孟准、左卫将军王鸾之计，
颇疑惮于闵，稍夺兵权，闵益有恨色。准等咸劝诛之。
遵召石鉴等入议于其太后郑氏之前，皆请诛之。郑
氏曰：“季城回，师无棘奴，岂有今日？小骄纵之，不可便
杀也。”鉴出，遣宦者杨环驰以告闵，闵遂劫李农及右
卫王基密谋废遵，使将军苏亥、周成率甲士三十，执
遵于如意观。遵时方与妇人弹碁，问成等曰：“反者谁
也？”成曰：“义阳王鉴当立。”遵曰：“我尚如是，汝等立鉴复
能几时！”乃杀之于琨华殿，诛郑氏及其太子衍、上光
禄张斐、中书令孟准、左卫王鸾等。遵凡在位一百八
十三日。鉴乃僭位，大赦殊死“以下。”以石闵为大将军，
封武德王；李农为大司马，并录尚书事；郎闿为司空，
秦州刺史刘群为尚书左仆射，侍中卢谌为中书监。
鉴使石苞及中书令李松、殿中将军张才等夜诛闵、
农于琨华殿，不克，禁中扰乱。鉴恐闵为变，伪若不知
者，夜斩松、才于西中华门，并诛石苞。时石祗在襄国，
与姚弋仲、苻洪等通和，连兵檄诛闵、农。鉴遣石琨为
大都督，与张举及侍中呼延盛率步骑七万分讨祗
等。中领军石成、侍中石启、前河东太守石晖谋诛闵、
农，闵、农杀之。龙骧孙伏都、刘铢等结羯士三千伏于
胡天，亦欲诛闵等。时鉴在中台，伏都率三十馀人将
升台，挟鉴以攻之。鉴见伏都毁阁道，临问其故，伏都
曰：“李农等反，已在东掖门，臣严率卫士，谨先启知。”鉴
曰：“卿是功臣，好为官陈力，朕从台观卿，勿虑无报也。”
于是伏都及铢率众攻闵、农，不克，屯于凤阳门。闵、农
率众数千，毁金明门而入。鉴惧闵之诛己也，驰招闵、
农，开门内之，谓曰：“孙伏都反，卿宜速讨之。”闵、农攻斩
伏都等，自凤阳至琨、华，横尸相枕，流血成渠。宣令内
外六夷，敢称兵杖者斩之。胡人或斩关，或逾城而出
者，不可胜数。使尚书王简、少府王郁帅众数千守鉴
于御龙观，悬食给之。令城内曰：“与官同心者住，不同
心者各任所之。”敕城门不复相禁。于是赵人百里内
悉入城，胡羯去者填门。闵知胡之不为己用也，班令
内外：“赵人斩一胡首送凤阳门者，文官进位三等，武
职悉拜牙门”，一日之中，斩首数万。闵躬率赵人诛诸
胡羯，无贵贱、男女、少长皆斩之，死者二十馀万户。诸
城外悉为野犬豺狼所食，屯据四方者，所在承《闵书》
诛之。于时高鼻多须，至有滥死者半。太宰赵鹿、太尉
张举、中军张春、光禄石岳、抚军石宁、武卫张季及诸
公、侯卿校龙腾等万馀人出奔襄国。石琨奔据冀州，
抚军张沉屯滏口，张贺度据石渎建义，段勤据黎阳
宁南，杨群屯桑壁，刘国据阳城，段龛据陈留，姚弋仲
据混桥，苻洪据枋头，众各数万。王朗、麻秋自长安奔
于洛阳。秋承《闵》书，诛朗部胡千馀，朗奔于襄国，麻秋
率众奔于苻洪。石琨及张举、王朗率众七万伐邺，石
闵率骑千馀距之城北。闵执两刃矛，驰骑击之，皆应
锋摧溃，斩级三千，琨等大败，遂归于冀州。闵与李农
率骑三万讨张贺，度于石渎。鉴密遣宦者赍书召张沉等，使承虚袭邺。宦者以告闵、农、闵、农驰还，废鉴杀
之，诛季龙孙三十八人，尽殪石氏。鉴在位一百三日。
季龙小男混，永和八年，将妻妾数人奔京师，敕收付
廷尉，俄而斩之于建康市。季龙十三子五人为冉闵
所杀，八人自相残害，混至此又死。初，谶言“灭石者陵”，
寻而石闵徙封兰陵公，季龙恶之，改兰陵为武兴郡，
至是终为闵所灭。始，勒以成帝咸和三年僭立，二主
四子，凡二十三年，以穆帝永和五年灭。